DA Den Europæiske Unions Tidende C 201/1

UDTALELSENr. 3/2012

(artikel 287, stk. 4, andet afsnit, i traktaten om Den Europæiske Unions funktionsmåde)

om et forslag til Europa-Parlamentets og Rådets forordning om Hercule III-programmet til fremme af aktioner til beskyttelse af Den Europæiske Unions finansielle interesser

2012/C 201/01

INDHOLD

Punkt Side INDLEDNING… 1-9 2 RESUMÉ… I-VIII 3 GENERELLE BEMÆRKNINGER… 10-26 3 Finansielle konsekvenser af aftalerne mellem Kommissionen og internationale tobaksfabrikanter … 10-15 3 Højere samfinansieringssatser … 16-17 3 Mål og resultatindikatorer … 18-20 4 Overvågning og evaluering af programmet… 21-23 4 Forenkling af de administrative procedurer… 24-25 4 Programforvalter … 26 4 SPECIFIKKE BEMÆRKNINGER… 27-40 4 Teknisk bistand… 28-34 5 Indkøb af udstyr uden relation til cigaretsmugling … 28-29 5 Indkøb af udstyr med relation til bekæmpelsen af cigaretsmugling … 30-31 5 Udvikling og indkøb af it-værktøjer … 32-34 5 Undervisning i bekæmpelse af svig… 35-38 5 Europæiske juristforbund … 39-40 6 BILAG I — Anslået tildeling af midler til de operationelle mål under Hercule III… 7 BILAG II — Anslået tildeling af midler til komponenterne under Hercule III… 8

REVISIONSRETTEN FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 325, stk. 4,

under henvisning til de tidligere udtalelser, som Revisionsretten har afgivet om afgørelser om et EU-handlingsprogram til fremme af aktioner til beskyttelse af Fællesskabets finansielle interesser, Hercule I (nr. 8/2003 (1)) og Hercule II (nr. 6/2006 (2)),

under henvisning til Revisionsrettens særberetning nr. 1/2005 (3) og nr. 2/2011 (4) om forvaltningen af Det Europæiske Kontor for Bekæmpelse af Svig (OLAF) og opfølgningen på særberetning nr. 1/2005,

under henvisning til Rådet for Den Europæiske Unions anmodning af 26. januar 2012 og ud fra følgende betragtninger:

Forslaget til forordning er baseret på artikel 325, stk. 4, i traktaten om Den Europæiske Unions funktionsmåde (TEUF), som fastsætter følgende: »Europa-Parlamentet og Rådet vedtager … efter høring af Revisionsretten de nødvendige foranstaltninger til forebyggelse og bekæmpelse af svig, der skader Unionens finansielle interesser, med henblik på at yde en effektiv og ensartet beskyttelse i medlemsstaterne samt i Unionens institutioner, organer, kontorer og agenturer«.

Hovedformålet med Kommissionens forslag (5) er at erstatte Hercule II-programmet (6), når det udløber i 2013, med Hercule III for en periode på syv år (2014 til 2020) —

VEDTAGET DENNE UDTALELSE:

INDLEDNING

1. Hercule I-programmet startede den 1. januar 2004, og Hercule II dækker perioden 2007-2013. Hercule III er en fortsættelse af programmet til fremme af aktioner til beskyttelse af Den Europæiske Unions finansielle interesser. Den foreslåede samlede budgetramme er 110 millioner euro for perioden 2014-2020. De samlede udgifter til de tre Hercule-programmer vil således komme op på 220,3 millioner euro (7).

2. I forslaget er der fortsat særlig fokus på bekæmpelse af smugling og forfalskning af cigaretter i overensstemmelse med Kommissionens juridiske forpligtelser (8) i henhold til aftalerne med fire internationale cigaretproducenter (9). I henhold til disse aftaler skal der indbetales et beløb på ca. 2 milliarder USD til medlemsstaternes budgetter (90,3 %) og til Den Europæiske Unions budget (9,7 %), efter fradrag af udgifter til juridisk bistand, i perioden 2004-2030.

3. Programmerne forvaltes af OLAF. Hovedformålet med programmet er at beskytte Den Europæiske Unions finansielle interesser ved at forebygge og bekæmpe svig, bestikkelse og enhver anden ulovlig aktivitet. Der er fem operationelle mål (jf. bilag I).

4. I henhold til finansieringsoversigten til forslaget vil 79 % af rammebeløbet blive tildelt til »teknisk bistand« til medlemsstaterne, 19 % til »specialuddannelse« og 2 % til »europæiske juristforbund«.

5. »Teknisk bistand« omfatter indkøb af teknisk udstyr, uddannelse og samarbejde mellem de tjenester, der bruger udstyret, samt erhvervelse af kommercielt tilgængelige databaser til medlemsstaternes og OLAF’s undersøgelser.

6. Målet med »specialuddannelse« er at formidle tilstrækkelig viden om beskyttelsen af EU’s finansielle interesser til ansatte i de nationale myndigheder i medlemsstaterne og at fremme bedste praksis og netværkssamarbejde mellem medlemsstaterne via seminarer og konferencer.

7. Budgettet til europæiske juristforbund er afsat til akademiske grupper og erhvervsgrupper, der forsker i og drøfter juridiske spørgsmål, og som også er fora for udbredelse af oplysninger om udviklingen inden for EU’s lovgivning.

8. I forslagets begrundelse anfører Kommissionen, at der blev overvejet fire løsningsmodeller for Hercule III-programmet. Disse løsningsmodeller er evalueret i konsekvensanalysen (10): 1) Videreførelse af Hercule II-programmet med opretholdelse af samme finansieringsniveau; 2) Videreførelse af Hercule II-programmet med forbedrede mål og med en bedre metodologi og højere samfinansieringssats (11); 3) Markant ændring af fordelingen mellem de forskellige mål og allokering af langt flere midler til operationelle aktiviteter og retshåndhævelsesaktiviteter; 4) Indstilling af Hercule II-programmet med mulighed for at videreføre nogle aktioner under andre EU-samfinansieringsprogrammer og/eller overlade andre aktioner til medlemsstaterne. Kommissionen baserede sit forslag på løsningsmodel nr. 2.

9. Denne udtalelse er baseret på forslaget, konsekvensanalysen og midtvejsevalueringen (12) af opfyldelsen af målene for Hercule II-programmet. Den består af to dele: Generelle og specifikke bemærkninger. Retten har ikke foretaget en vurdering af de øvrige tre løsningsmodeller, der var under overvejelse.

RESUMÉ

I. I henhold til forslaget vil ca. 40 % af budgettet for Hercule III-programmet (44,8 millioner euro) gå til bekæmpelse af smugling og forfalskning af cigaretter. Det er i overensstemmelse med Kommissionens forpligtelse i henhold til aftalerne med fire internationale cigaretproducenter. I henhold til disse aftaler skal der betales 90,3 % af over 2 milliarder USD til medlemsstaternes nationale budgetter. En af aftalerne udløber i 2016, og det skal derfor bemærkes, at EU-budgettet vil modtage ca. 10 millioner euro mindre end det beløb, Kommissionen planlægger at anvende til bekæmpelse af smugling og forfalskning af cigaretter.

II. Kommissionen bør have flere oplysninger til sin rådighed om, hvordan medlemsstaterne anvender de indtægter, som de modtager som følge af aftalerne, således at den kan sikre en produktiv og koordineret administration af de midler, der er afsat til bekæmpelse af smugling og forfalskning af cigaretter.

III. En vigtig ændring under Hercule III-programmet er den foreslåede forhøjelse af maksimumssatsen for samfinansiering af teknisk bistand fra 50 % til 80 % (og 90 % i behørigt begrundede undtagelsestilfælde). Efter Rettens opfattelse bør 80 % være maksimumssatsen, og den bør kun anvendes i sådanne behørigt begrundede undtagelsestilfælde.

IV. De målbare indikatorer for Hercule III skal præciseres nærmere.

V. Kommissionen har endnu ikke målt effekten af Hercule II. I analysen redegøres der blot for programmets input og resultater.

VI. Kommissionen (OLAF) skal inden den 31. december 2014 fremlægge en rapport om opfyldelsen af målene for Hercule II-programmet. De indhøstede erfaringer bør anvendes til at ændre Hercule III-programmet.

VII. Den foreslåede forenklede procedure for tilskud under 50 000 euro forudsætter, at der vedtages en ny finansforordning og nye gennemførelsesbestemmelser.

VIII. I sin opfølgning af særberetning nr. 1/2005 (særberetning nr. 2/2011) gentog Retten, at den mente, at ansvaret for at forvalte Hercule-programmet skulle overdrages til andre af Kommissionens tjenester, og at aktiviteterne burde omprioriteres, så der lægges mere vægt på undersøgelsesfunktionen.

GENERELLE BEMÆRKNINGER

Finansielle konsekvenser af aftalerne mellem Kommissionen og internationale tobaksfabrikanter

10. Mellem 2004 og 2010 underskrev Kommissionen, som led i bekæmpelsen af smugling og forfalskning af cigaretter, aftaler med fire internationale tobaksfabrikanter. I henhold til disse aftaler skal tobaksfabrikanterne indbetale over 2 milliarder USD til medlemsstaternes budgetter og EU’s budget. Aftalerne har varierende gyldighedsperioder i årene fra 2004 til 2030.

11. I denne periode indbetales 90,3 % af indtægterne fra aftalen til medlemsstaternes budgetter og 9,7 % til EU-budgettet. I 2010 modtog medlemsstaterne for eksempel ca. 65,7 millioner euro og EU-budgettet 7,1 million euro fra denne kilde. Retten anslår, at medlemsstaterne modtog et lignende beløb i 2011. Af fortrolighedshensyn har OLAF ikke forelagt tal for 2011.

12. I forslaget til Hercule III tildeler Kommissionen 44,8 millioner euro (40,7 % af den samlede budgetramme på 110 millioner euro) til bekæmpelse af organiseret svig og smugling og forfalskning af cigaretter (13), herunder finansiering af teknisk udstyr til et beløb af 27,4 millioner euro (jf. punkt 30 og 31).

13. Under Hercule II svarede disse udgifter omtrent til Kommissionens andel af indtægterne fra aftalerne. Retten anslår, at indtægterne fra aftalerne beløber sig til 34,9 millioner euro (14) i Hercule III-perioden. Det er ca. 10 millioner euro mindre end det beløb, som Kommissionen planlægger at afsætte til bekæmpelsen af smugling og forfalskning af cigaretter under Hercule III i samme periode. Det skyldes, at aftalen med Philip Morris International udløber ved udgangen af 2016, hvis ikke den forlænges.

14. Retten noterer, at medlemsstaterne har en særlig interesse i bekæmpelsen af smugling og forfalskning af cigaretter. Unddragelse af importafgifter som følge af smugling og forfalskning af cigaretter fører til tab for EU-budgettet (traditionelle egne indtægter). Ikke opkrævede punktafgifter og merværdiafgifter, ud over den del af importafgifterne, som medlemsstaterne normalt tilbageholder i opkrævningsomkostninger, medfører imidlertid tab for medlemsstaternes budgetter, der er langt større end tabet for EU’s budget.

15. OLAF har ingen oplysninger om, hvad de enkelte medlemsstater gør med den del af de årlige betalinger, som de modtager fra tobaksfabrikanterne. Efter Rettens mening bør sådanne oplysninger være tilgængelige for Kommissionen, så der kan sikres en produktiv og koordineret administration af de ressourcer, der er afsat til bekæmpelse af smugling og forfalskning af cigaretter på såvel EU-niveau som på nationalt niveau.

Højere samfinansieringssatser

16. I artikel 9 i forslaget fastsættes det, at samfinansieringssatsen for støtteberettigede aktioner, som defineret i artikel 7, ikke må overstige 80 % af de støtteberettigede omkostninger (15) (og 90 % i behørigt begrundede undtagelsestilfælde). Under Hercule II var maksimumssatsen for samfinansiering af teknisk bistand 50 % af de støtteberettigede omkostninger.

17. Det er Rettens opfattelse, at maksimumssatsen for samfinansiering burde fortsætte med at være 50 % for teknisk udstyr for at sikre, at EU’s og medlemsstaternes interesser med hensyn til indkøb af udstyr tilgodeses ligeligt. Det er særligt berettiget for de 27,4 millioner euro, der skal afsættes til samfinansiering af teknisk udstyr i relation til bekæmpelse af cigaretsmugling, i lyset af denne foranstaltnings betydning for medlemsstaterne. Maksimumssatsen for samfinansiering kunne så forhøjes til 80 % i behørigt begrundede undtagelsestilfælde for at sikre, at der tages hensyn til særlige forhold på EU-plan og i medlemsstaterne (16).

Mål og resultatindikatorer

18. I forslaget til forordning fastsættes programmets generelle og specifikke mål. Programmet har til formål at beskytte Unionens finansielle interesser ved at forebygge og bekæmpe svig, bestikkelse og enhver anden ulovlig aktivitet. I bilaget til forslaget anføres de operationelle mål, som i finansieringsoversigten til forslaget igen er opdelt i »foranstaltninger« og »resultater«.

19. Selv om det i begrundelsen anføres, at målsætningerne er blevet fastsat ved anvendelse af SMART-kriterier (17), skal resultatindikatorerne forbedres for at gøre det muligt at påvise den målbare effekt, som kan tilskrives programmet. Med hensyn til inddrivelser viser den foreslåede resultatindikator for eksempel et inddrevet beløb på 67,9 millioner euro (18) i 2010 med en målsætning om at forøge dette beløb med 5-10 %. Det er ikke godtgjort, at der er nogen forbindelse mellem opfyldelsen af disse mål og Hercule-programmet.

20. Finansieringsoversigten indeholder fire hovedindikatorer til kontrol af gennemførelsen af de fem operationelle mål, men der er ingen forbindelse mellem disse to, der kan gøre det lettere at evaluere målene.

Overvågning og evaluering af programmet

21. Efter Rettens opfattelse er midtvejsevalueringen af opfyldelsen af målene for Hercule II-programmet (»Intermediate review of the achievement of the objectives of the Hercule II programme«) (19) og konsekvensanalysen begrænsede med hensyn til måling af målopfyldelsen. De omhandler udelukkende programmets input og resultater i perioden 2007-2010. Det skyldes til dels langsommelige procedurer for indgåelse af offentlige indkøbsaftaler og en række projekter, hvis effekt ikke umiddelbart kan måles.

22. Inden 31. december 2014 vil Kommissionen (OLAF) fremlægge en rapport om opfyldelsen af målene for Hercule II-programmet. Efter Rettens opfattelse bør dette være en uafhængig og dybdegående evaluering med en klar vurdering af den merværdi, som programmet tilfører. De indhøstede erfaringer bør anvendes til at ændre Hercule III-programmet.

23. I artikel 11 i forslaget fastsættes det, at Kommissionen senest den 31. december 2017 skal udarbejde en evaluering af Hercule III-programmet. Denne midtvejsevaluering bør være uafhængig. Den endelige evaluering, som efter planen skal udarbejdes i 2021, bør også være uafhængig, påvise den merværdi, som programmet tilfører, og kvantificere opfyldelsen af målene.

Forenkling af de administrative procedurer

24. Kommissionen foreslår at forenkle administrationen af tilskud under Hercule III. Det foreslås, at der indføres en forenklet procedure for tilskud under 50 000 euro i overensstemmelse med kravene i finansforordningen (20).

25. Denne forenkling forudsætter, at Kommissionens forslag til en ændring af finansforordningen og gennemførelsesbestemmelserne hertil bliver vedtaget.

Programforvalter

26. I sin opfølgning af særberetning nr. 1/2005 (særberetning nr. 2/2011) gentog Retten, at den mente, at OLAF burde overdrage ansvaret for at forvalte støtteprogrammer (f.eks. Hercule) til andre af Kommissionens tjenester, og at OLAF’s aktiviteter burde omprioriteres, så der lægges mere vægt på undersøgelsesfunktionen. OLAF anfører, at det efterfølgende har tildelt flere ressourcer til undersøgelsesaktiviteter. Forvaltningen af Hercule-programmet er blevet koncentreret i én enhed i politikdirektoratet, der er adskilt fra undersøgelsesdirektoraterne.

SPECIFIKKE BEMÆRKNINGER

27. Hercule III er i det væsentlige en fortsættelse af Hercule II og består af tre komponenter: — Teknisk bistand — Undervisning i bekæmpelse af svig — Europæiske juristforbund. Bilag II viser den anslåede fordeling af de midler, der i henhold til forslaget skal afsættes til disse komponenter under Hercule III.

Teknisk bistand

Indkøb af udstyr uden relation til cigaretsmugling

28. For så vidt angår foranstaltninger til bekæmpelse af svig er der i forslaget afsat 27,9 millioner euro under Hercule III-programmet til samfinansiering af indkøb af teknisk udstyr til undersøgelser. For perioden 2007-2010 er der afsat ca. 12,2 millioner euro til retshåndhævende myndigheder (nationale strafferetlige myndigheder/politimyndigheder/toldmyndigheder) (21). Det samfinansierede udstyr anvendes ikke nødvendigvis udelukkende til at beskytte EU’s finansielle interesser, men også til aktioner med relation til narkotika, våben, fængselsflugt, menneskehandel, skattesvig, kreditkortbedrageri, falskmøntneri og bestikkelse i nationale retshåndhævende myndigheder (22).

29. Med en undtagelse (23) giver hverken midtvejsevalueringen eller konsekvensanalysen oplysninger om, hvilken type udstyr der finansieres under Hercule II. Det anføres, at OLAF har gennemført et systematisk program for kontrol på stedet. Men resultaterne af disse kontroller og en vurdering af opfyldelsen af målene for indkøbene indgik ikke i midtvejsevalueringen.

Indkøb af udstyr med relation til bekæmpelsen af cigaretsmugling

30. For så vidt angår foranstaltninger til bekæmpelse af cigaretsmugling, har indkøb af røntgenscannere været det foretrukne instrument under Hercule II. I perioden 2007-2010 er der indgået forpligtelser for og tildelt ca. 12,5 millioner euro til toldmyndigheder i 16 medlemsstater til indkøb af 21 scannere.

31. Når der ses bort fra to eksempler (24), indeholder hverken midtvejsevalueringen eller konsekvensanalysen en endelig evaluering af indkøbet af scanningsudstyret.

Udvikling og indkøb af it-værktøjer

Særlige aftaler med EU’s Fælles Forsknings-center

32. Der blev indgået aftale om to projekter mellem OLAF og EU’s Fælles Forskningscenter under Hercule II-programmet: — Projektet AMT (25): et system, der primært anvendes af medlemsstaterne og OLAF. I henhold til midtvejsevalueringen inkluderer de forventede eller opnåede fordele en systematisk udtømmende analyse af en stor mængde handelsdata samt signaler vedrørende væsentlige ændringer i handelsmønstre. — Projektet CONTRAFFIC (26): et system, der primært anvendes af medlemsstaterne som supplement til nationale risikoanalyser. I midtvejsevalueringen anføres følgende forventede eller opnåede fordele: — Operationelle: støtte til undersøgelser (containerbevægelser) — Taktiske: mere realistiske og effektive scenarier for fælles toldaktioner — Strategiske: effektive risikoanalyser vedrørende søtransport.

Erhvervet adgang til eksterne databaser

33. Under Hercule II har OLAF og medlemsstaterne fået adgang til eksterne databaser, som kan anvendes i forbindelse med bekæmpelsen af svig, herunder: — Global Trade Atlas databasen (GTA). — China Trade information (CTI) og Tips Software Services. — Et søgeredskab til søtransporter, ladningslister og virksomheder.

Potentiel overlapning af oplysninger mellem de forskellige databaser

34. Kommissionen bør undgå enhver form for overlapning mellem de forskellige systemer og databaser, der finansieres under Hercule-programmet. Det gælder også for de it-værktøjer, der er til rådighed, for eksempel, i GD TAXUD.

Undervisning i bekæmpelse af svig

35. Denne komponent fokuserer på uddannelsesforanstaltninger og konferencer om bekæmpelse af svig for deltagere fra medlemsstaterne, kandidatlande og lande uden for EU. Der er også mulighed for netværkssamarbejde, udveksling af erfaringer mellem medlemsstaterne og Kommissionen og større udbredelse af kampagner om bekæmpelse af svig i hele EU.

36. I perioden 2007-2010 er der indgået forpligtelser for ca. 12,6 millioner euro (27).

37. Midtvejsevalueringen viser de vigtigste resultater, som modtagerne har opnået (28). Der blev uddelt evalueringsformularer til deltagere i uddannelsesarrangementer. Det er imidlertid ikke klart, i hvilket omfang undersøgelserne underbygger disse resultater. Midtvejsevalueringen gengiver kun resultaterne af ét spørgsmål (»Helhedsindtryk af seminaret«).

38. I den endelige rapport for 2014 bør Kommissionen klart påvise den merværdi, som uddannelsesaktiviteter og konferencer tilfører.

Europæiske juristforbund

39. Modtagerne i denne sektor er nationale administrationer og forsknings- og uddannelsesinstitutioner. De er alle non-profitorganisationer, der fremmer beskyttelsen af EU’s finansielle interesser. De aktioner, som der ydes tilskud til, er navnlig konferencer/seminarer, tidsskrifter, udbredelse af ekspertise og retssammenlignende analyser. Midtvejsevalueringen indeholder ikke en evaluering af disse aktioner, og i konsekvensanalysen rapporteres der udelukkende om modtagernes tilfredshed.

40. Kommissionen bør tydeligt påvise merværdien af denne komponent i den endelige rapport i 2014.

Vedtaget af Afdeling IV, der ledes af Louis GALEA, medlem af Revisionsretten, i Luxembourg på mødet den 15. maj 2012. På Revisionsrettens vegne Vítor Manuel da SILVA CALDEIRA Formand

(1) EUT C 318 af 30.12.2003, s. 5.

(2) EUT C 302 af 12.12.2006, s. 41.

(3) EUT C 202 af 18.8.2005, s. 1.

(4) EUT C 124 af 27.4.2011, s. 9.

(5) KOM(2011) 914 endelig af 19.12.2011.

(6) Europa Parlamentets og Rådets afgørelse nr. 878/2007/EF (EUT L 193 af 25.7.2007, s. 18), om ændring og forlængelse af Hercule I-programmet: Europa-Parlamentets og Rådets afgørelse nr. 804/2004/EF (EUT L 143 af 30.4.2004, s. 9).

(7) Hercule I: 2004–2006: 11,775 millioner euro; Hercule II: 2007–2013: 98,525 millioner euro; Hercule III: 2014–2020: 110 millioner euro.

(8) Begrundelsen, punkt 1, i forslaget: KOM(2011) 914 endelig af 19.12.2011.

(9) Philip Morris International (PMI), Japan Tobacco Int. (JTI), Imperial Tobacco Ltd. (ITL), British American Tobacco (BAT).

(10) Commission Staff Working Paper — Impact Assessment — accompanying document to the proposal on the Hercule III programme: SEK(2011) 1610 endelig af 19.12.2011.

(11) Jf. punkt 16.

(12) Intermediate review of the achievement of the objectives of the Hercule II programme, ajourført den 18. marts 2011.

(13) Operationelt mål nr. 4, bilag til finansieringsoversigten til forslaget.

(14) Forventede indtægter omregnet til euro til kursen 1 euro/1,31 USD: 360,1 million euro * 9,7 % (Kommissionens andel) = 34,9 millioner euro.

(15) Støtteberettigede omkostninger: a) teknisk bistand til nationale myndigheder, b) tilrettelæggelse af specialuddannelsesprogrammer og workshops om risikoanalyse samt konferencer, c) enhver anden aktion omhandlet i de årlige arbejdsprogrammer, der er nødvendig for at nå de generelle og specifikke mål i forslaget til forordning.

(16) Finansielle begrænsninger og/eller risiko for cigaretsmugling til markeder i den pågældende medlemsstat eller markeder i andre medlemsstater som følge af ydre grænser for eksempel.

(17) Specifikke, målbare, opnåelige, relevante og tidsbestemte.

(18) Inddrivelser i strukturfondssektoren (32,9 millioner euro), inden for landbrug (11,9 millioner euro), direkte udgifter (10,6 millioner euro), og andet (told, bistand til tredjelande …: 12,5 millioner euro). Kilde: Eleventh operational report of the European Anti-fraud Office, 1. januar til 31. december 2010, s. 40.

(19) Dokumentet blev ajourført den 18.3.2011 og dækker perioden 1.1.2007-31.12.2010.

(20) S. 22 i finansieringsoversigten til forslaget.

(21) Eksempel: Tilskud (657 000 euro for 2007-2009) til GSG 9 (forbundspolitiet) i Tyskland, der har ansvar for terrorbekæmpelse og særlige operationer under ledelse af forbundsindenrigsministeren.

(22) Rapport om opfyldelsen af målene for Hercule I-programmet udarbejdet af OLAF’s interne revisionsfunktion (1.1.2004-31.12.2006).

(23) Undtagelse: I konsekvensanalysen, s. 4, gives der eksempler på finansiering af udstyr til læsning af nummerplader på køretøjer og containere ved den ydre grænse.

(24) Konsekvensanalysen, s. 24-25. To mobile scannere samfinansieret under Hercule II til Irland og Malta.

(25) Omkostninger: 517 000 euro for perioden december 2008 til november 2010.

(26) Omkostninger: 220 000 euro om året i perioden 2007–2010.

(27) 4 millioner euro i tilskud og 8,6 millioner euro til indkøb.

(28) Specialuddannelse i bekæmpelse af svig til personalet i nationale og regionale administrationer, etablering af netværk mellem organisationer til bekæmpelse af svig i forskellige lande; udveksling af erfaringer og etablering af personlige kontakter med kolleger i andre organisationer på nationalt plan og inden for og uden for EU, udbredelse af kampagner om bekæmpelse af svig og bestikkelse i EU gennem uddannelsesaktiviteter.

BILAG I Anslået tildeling af midler til de operationelle mål under Hercule III Mål nr. Beskrivelse I alt (millioner EUR) 1 At styrke forebyggelsen og undersøgelsen af svig og andre ulovlige aktiviteter i forhold til nu gennem et tættere transnationalt og tværfagligt samarbejde 34,8 2 At øge beskyttelsen af Unionens finansielle interesser mod svig gennem fremme af udvekslingen af oplysninger, erfaringer og bedste praksis, herunder udveksling af personale. 11,835 3 At styrke bekæmpelsen af svig og andre ulovlige aktiviteter gennem tilvejebringelse af teknisk og operationel bistand til den nationale efterforskning, herunder navnlig til toldmyndigheder og retshåndhævende myndigheder. 16,45 4 At begrænse eksponeringen af Unionens finansielle interesser for svig, bestikkelse og andre ulovlige aktiviteter i forhold til nu med henblik på at begrænse udviklingen af den illegale økonomi på centrale risikoområder såsom organiseret svig, smugling og forfalskning, navnlig af cigaretter. (Foranstaltningerne i finansieringsoversigten til forslaget, punkt 3.2.2, vedrører kun cigaretsmugling) 44,815 5 At styrke udviklingen af den særlige retlige og juridiske beskyttelse af finansielle interesser mod svig gennem fremme af retssammenlignende analyse. 2,1 I alt Hercule III 2014-2020 110 Kilde: Finansieringsoversigt til forslaget, s. 30-36.